ማዕከሉ በቆላማ አካባቢ በመስኖ የሚለሙ የስንዴ  ዝርያዎችን አቀረበ
በአፋር  ብሔራዊ ክልል የሚገኘው  የወረር የግብርና ምርምር ማዕከል ለቆላማ አካባቢዎች ተስማሚ የሆኑና በመስኖ  ሊለሙ የሚችሉ  የስንዴ ዝርያዎችን  ለተጠቃሚዎች ማቅረቡን አስታወቀ  ።በኢትዮጵያ ግብርና ምርምር ኢንስቲትዩት የህዝብ ግንኙነት ዳይሬክተር አቶ ፍሰሃ ዘገየ  ለዋልታ እንደገለጹት የወረር የግብርና ምርምር ማዕከል ለሞቃታማና በራሃማ አካባቢዎች  ምርትንና ምርታማነትን የሚያሳድጉ የስንዴ ዝርያዎችን በማውጣት በተለይ ለከፊል አርብቶ አደር ተጠቃሚዎች አቅርቧል ።በአገሪቱ ከደጋማና ከወይና አደጋ አካባቢዎች ባሻገር በዝናብ አጠር አካባቢዎች የምግብ ዋስትናን ለማረጋገጥ የሚያስችሉ የግብርና ቴክኖሎጂዎችን በማውጣት ረገድ  የወረር የግብርና ምርምር ማዕከል  ተገቢውን ሚና እየተጫወተ እንደሚገኝ አቶ ፍስሃ አስረድተዋል ።ማዕከሉ በአሚባራና በገዋኔ ወረዳዎች አርሶ አደሮች ፣አርብቶ አደሮችን ፣ ከፊል አርብቶ አደሮችንና በአካባቢው የሚገኙ ልማታዊ ባለሃብቶች  ባሳተፈ መልኩ የምርምር ውጤት የሆኑትን በመስኖ  የሚለሙ  አምስት የዳቦ  ምርጥ የስንዴ ዝርያዎች በማስተዋወቅና በማቅረብ ላይ ይገኛል ።እንደ አቶ ፍሰሃ ገለጻ  በማዕከሉ የተለቀቁት የስንዴ ዝርያዎች ገበያ ተኮርና በሄክታር ከ35 እስከ 40 ኩንታል የሚሠጡ በመሆናቸው  ከውጭ የሚገቡ የስንዴ ምርቶችን የሚቀንሱና ለግብርና ኢንዱስትሪ ግብዓትነት የሚያገለግሉ ናቸው ።የወረር የግብርና ምርምር ማዕከል በአፈርና ውሃ አጠቃቀም ፣ በዶሮ እርባታ፣ በእንስሳት መኖና ለቆላ ተስማሚ የስንዴ  የተሻሻሉ ዝርያዎችንና የግብርና  ቴክኖሎጂዎች  በምርምር  በማውጣት ለተጠቃሚዎች እያስተዋወቀ ነው  ።የኢትዮጵያ ግብርና ምርምር ኢንስቲትዩት  ለሞቃታማ አካባቢዎች  ተስማሚ የሆኑ አዳዲስ የግብርና ቴክኖሎጂዎች  ተመሳሳይ ሞቃታማ በሆኑት በደቡብ ክልል በኛንጋቶምናዳሰነችና ወረዳ ፣ በሶማሌ ክልል በጎዴ፣ ሸበሌና ፋፋን ወረዳዎች ቴክኖሎጂዎችን የማስተዋወቅና የማስፋፋት ሥራዎችን ለማካሄድ ተዘጋጅቷል ።         